P6_TA(2005)0056

Ασφάλεια, υγιεινή και προστασία της υγείας στο χώρο εργασίας

Ψήφισμα του Ευρωπαϊκού Κοινοβουλίου σχετικά με την προώθηση της υγείας και της ασφάλειας στους χώρους εργασίας (2004/2205(INI))

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής σχετικά με την πρακτική εφαρμογή των διατάξεων για την υγεία και την ασφάλεια στην εργασία όπως περιλαμβάνονται στις οδηγίες 89/391/ΕΟΚ (πλαίσιο), 89/654/ΕΟΚ (χώροι εργασίας), 89/655/ΕΟΚ (εξοπλισμός), 89/656/ΕΟΚ (εξοπλισμός ατομικής προστασίας), 90/269/ΕΟΚ (χειρωνακτική διαχείριση φορτίων) και 90/270/ΕΟΚ (εξοπλισμός με οθόνη οπτικής απεικόνισης) (COM(2004)0062),

- έχοντας υπόψη το έγγραφο εργασίας του προσωπικού της Επιτροπής σχετικά με την εφαρμογή της οδηγίας 91/383/ΕΟΚ σχετικά με τη συμπλήρωση των μέτρων που αποσκοπούν στο να προαγάγουν τη βελτίωση της ασφάλειας και της υγείας των εργαζομένων με σχέση εργασίας ορισμένου χρόνου ή με σχέση πρόσκαιρης εργασίας (SEC(2004)0635),

- έχοντας υπόψη την έκθεση της Επιτροπής για την 27η ετήσια έκθεση δραστηριοτήτων της συμβουλευτικής επιτροπής για την ασφάλεια, την υγιεινή και την προστασία της υγείας στο χώρο εργασίας για το έτος 2002 (COM(2004)0539),

- έχοντας υπόψη την ανακοίνωση της Επιτροπής για την προσαρμογή στην εξέλιξη της αγοράς εργασίας και της κοινωνίας: μια νέα κοινοτική στρατηγική για την υγεία και την ασφάλεια στο χώρο εργασίας 2002-2006 (COM(2002)0118),

- έχοντας υπόψη το άρθρο 112, παράγραφος 2, και το άρθρο 45 του Κανονισμού του,

- έχοντας υπόψη την έκθεση της Επιτροπής Απασχόλησης και Κοινωνικών Υποθέσεων και τις απόψεις της Επιτροπής Δικαιωμάτων των Γυναικών και Ισότητας των Φύλων (A6-0029/2005),

A. λαμβάνοντας υπόψη ότι το άρθρο 31, παράγραφος 1, του Χάρτη Θεμελιωδών Δικαιωμάτων της Ευρωπαϊκής Ένωσης [1] ορίζει ότι "κάθε εργαζόμενος έχει δικαίωμα σε υγιεινές, ασφαλείς και αξιοπρεπείς συνθήκες εργασίας",

B. επισημαίνοντας ότι με το άρθρο 137, παράγραφος 1, πρώτη παύλα, της Συνθήκης ΕΚ, η Ευρωπαϊκή Κοινότητα έθεσε ως στόχο να υποστηρίξει και να συμπληρώσει τη δράση των κρατών μελών στον τομέα της αναβάθμισης του περιβάλλοντος εργασίας όσον αφορά την προστασία της υγείας και την ασφάλεια των εργαζομένων,

Γ. λαμβάνοντας υπόψη ότι το άρθρο 152, παράγραφος 1, της Συνθήκης ΕΚ αναφέρει ότι "κατά τον καθορισμό και την εφαρμογή όλων των πολιτικών και δράσεων της Κοινότητας, εξασφαλίζεται υψηλού επιπέδου προστασία της υγείας του ανθρώπου",

Δ. εκτιμώντας ότι το θέμα της υγείας και της ασφάλειας στην εργασία, το οποίο πρέπει να αντιμετωπίζεται από μόνο του ως βασικός στόχος, αποτελεί έναν από τους πιο σημαντικούς τομείς πολιτικής της ΕΕ· λαμβάνοντας υπόψη ότι ένα περιβάλλον και μια μορφή οργάνωσης της εργασίας που διαφυλάττουν την υγεία και την ασφάλεια των εργαζομένων συντελούν στη βελτίωση της οικονομίας και της κοινωνίας,

Ε. εκτιμώντας ότι η αγορά εργασίας και ο πληθυσμός της Ευρώπης έχουν αλλάξει σε πολλά επίπεδα —διεύρυνση της Ευρωπαϊκής Ένωσης, καλύτερες δυνατότητες ελεύθερης διακίνησης τόσο των επιχειρήσεων όσο και του εργατικού δυναμικού, ευελιξία του ωραρίου εργασίας, συμπεριλαμβανομένων και των δυνατοτήτων μερικής απασχόλησης, κατάτμηση των αγορών εργασίας, υπεργολαβίες, προσωρινή και εποχιακή απασχόληση, γήρανση και της μείωση του πληθυσμού— στοιχεία που πρέπει να θεωρηθούν σημαντικές προκλήσεις στο πλαίσιο της προσπάθειας για την επίτευξη του στόχου της διαμόρφωσης μιας οικονομίας που θα δημιουργεί περισσότερες και καλύτερης ποιότητας θέσεις εργασίας,

ΣΤ. εκτιμώντας ότι οι προσπάθειες της Κοινότητας στον τομέα του εργασιακού περιβάλλοντος είναι πολύ σημαντικές στο πνεύμα της επιδίωξης των στόχων της στρατηγικής της Λισσαβώνας για τη δημιουργία περισσότερων και καλύτερων θέσεων εργασίας, και ότι ένα καλύτερο εργασιακό περιβάλλον, εκτός του ότι δημιουργεί καλύτερες προϋποθέσεις για τους Ευρωπαίους εργαζόμενους, αποτελεί εφαλτήριο για μεγαλύτερη παραγωγικότητα και ανάπτυξη στην Ευρώπη,

Ζ. λαμβάνοντας υπόψη ότι οι οδηγίες της Κοινότητας στον τομέα της ασφάλειας και της προστασίας της υγείας δεν ισχύουν για τους κατ' οίκον εργαζομένους, οι περισσότεροι εκ των οποίων είναι γυναίκες,

Η. λαμβάνοντας υπόψη ότι τρία από τα αρχικά 15 κράτη μέλη της ΕΕ δεν έχουν υποβάλει εθνική έκθεση σχετικά με την εκ μέρους τους εφαρμογή της οδηγίας 91/383/EΟΚ [2], παρά τα επανειλημμένα υπομνήματα της Επιτροπής,

1. επιδοκιμάζει την ανάλυση στην οποία προέβη η Επιτροπή σχετικά με την εφαρμογή της νομοθεσίας για την υγεία και την ασφάλεια, καθώς και την εκτίμησή της για τον τρόπο με τον οποίο εφαρμόζονται οι οδηγίες στο χώρο εργασίας, αναμένει δε την αξιολόγηση της Επιτροπής επί της εφαρμογής των υπολοίπων μεμονωμένων οδηγιών· επισημαίνει ότι η μείωση του αριθμού των ατυχημάτων στους χώρους εργασίας αποτελεί θετικό αποτέλεσμα και ότι τα μέτρα για την προστασία της υγείας και της ασφάλειας στο χώρο εργασίας συμβάλλουν στη δημιουργία καλύτερων εργασιακών προϋποθέσεων, ενώ αυξάνουν την παραγωγικότητα, την ανταγωνιστικότητα και την απασχόληση· εκφράζει, εντούτοις, τη λύπη του για την καθυστέρηση της δημοσίευσης της έκθεσης αυτής, δεδομένου ότι οι εθνικές εκθέσεις εκτέλεσης των κρατών μελών θα έπρεπε να έχουν ήδη διαβιβαστεί το 1997· ζητεί οι μελλοντικές εκθέσεις αξιολόγησης να περιέχουν καλύτερη εκτίμηση του βαθμού εφαρμογής της νομοθεσίας για την υγεία και την ασφάλεια στα διάφορα κράτη μέλη·

2. χαιρετίζει τα γενικά συμπεράσματα της Επιτροπής, αλλά θεωρεί ότι απαιτούνται πιο συστηματικοί και συγκεκριμένοι προσανατολισμοί για τη μελλοντική στρατηγική της Κοινότητας στον τομέα της υγείας και της ασφάλειας· καλεί, στο πλαίσιο αυτό, την Επιτροπή και το Συμβούλιο να εξετάσουν τη δυνατότητα επέκτασης της οδηγίας-πλαίσιο για να συμπεριλάβει αποκλειόμενες ομάδες όπως οι αυτοαπασχολούμενοι· τονίζει επίσης την ανάγκη να αποδοθεί ιδιαίτερη προσοχή στην κατάσταση που επικρατεί σε τομείς όπως ο κατασκευαστικός, η αλιεία και η γεωργία, καθώς και στον τομέα της υγείας· καλεί επίσης την Επιτροπή να αξιολογήσει το συντομότερο δυνατόν την εφαρμογή της κοινοτικής στρατηγικής για το εργασιακό περιβάλλον 2002-2006·

3. χαιρετίζει την πρόθεση της Επιτροπής να προβεί στην εκπόνηση μελέτης για την ανάλυση και την εκτίμηση της έμπρακτης εφαρμογής της οδηγίας 91/383/ΕΟΚ· υποστηρίζει την πρόταση της Επιτροπής να παρουσιάσει ενιαία έκθεση που θα καλύπτει την έμπρακτη εφαρμογή όλων των οδηγιών και στα 25 κράτη μέλη, και την καλεί να προωθήσει ενεργά την εναρμόνιση και να βελτιώσει τη συγκρισιμότητα των συστημάτων εθνικής καταγραφής στοιχείων, εκτός των άλλων και για τη βελτίωση τη συλλογής στοιχείων για την αξιολόγηση των κινδύνων και τον έλεγχο, καθώς και για τις συνέπειες της ανάθεσης σε εξωτερικούς συνεργάτες, της υπεργολαβίας και της προσωρινής απασχόλησης·

4. πιστεύει ότι η βελτίωση του στατιστικού συστήματος όσον αφορά τα εργατικά ατυχήματα έχει ουσιώδη σημασία, καθόσον η έλλειψη αξιόπιστων και συγκριτικών στατιστικών στοιχείων δυσχεραίνει τη χάραξη κοινοτικών πολιτικών και εμποδίζει την αποτελεσματική προώθησή τους, ιδίως μετά την ένταξη των 10 νέων κρατών μελών·

5. θεωρεί ότι η συμβουλευτική επιτροπή για την ασφάλεια, την υγιεινή και την προστασία της υγείας στο χώρο εργασίας θα πρέπει να συμμετέχει ενεργά στις διαπραγματεύσεις και την προετοιμασία της ενιαίας έκθεσης και των επιμέρους εκθέσεων, καθώς και ότι οι εθνικές εκθέσεις θα πρέπει να συντάσσονται κατόπιν τριμερών διαβουλεύσεων, διαδικασία που σήμερα δεν ακολουθείται σε όλες τις περιπτώσεις·

6. υπογραμμίζει το ζωτικό ρόλο των κοινωνικών εταίρων, όπως προβλέπονται τόσο από την εθνική όσο και από την ευρωπαϊκή νομοθεσία, καθίστανται δε απαραίτητοι για να αρχίσει ο κοινωνικός διάλογος· επισημαίνει ότι πρέπει να ενισχυθεί η νοοτροπία της πρόληψης μέσω μεγαλύτερου βαθμού ενσωμάτωσης των σχετικών με την υγεία και την ασφάλεια στο χώρο εργασίας θεμάτων στη βασική εκπαίδευση, στα προγράμματα μαθητείας και στην επιμόρφωση· καλεί επίσης την Επιτροπή να ενθαρρύνει τον κοινωνικό διάλογο μεταξύ των κοινωνικών εταίρων στον τομέα της υγείας και της ασφάλειας, τα δε κράτη μέλη να ενισχύσουν τον κοινωνικό διάλογο όσον αφορά το εργασιακό περιβάλλον στους χώρους εργασίας·

7. θεωρεί ότι η οδηγία 89/391/ΕΟΚ [3] δημιουργεί μεγαλύτερες ευκαιρίες για την ισότιμη συμμετοχή εργαζομένων και εργοδοτών στη χάραξη στρατηγικής για την πρόληψη και τη συνεχή βελτίωση των συνθηκών υγείας και ασφάλειας· τονίζει την ανάγκη αυξημένης εκπροσώπησης των γυναικών στα όργανα λήψης αποφάσεων των συνδικαλιστικών οργανώσεων και των οργανώσεων εργοδοτών, ώστε να ληφθούν υπόψη οι ανάγκες τους σε θέματα υγείας και ασφάλειας σε όλες τις επαγγελματικές κατηγορίες και να προβλεφθούν οι κατάλληλες πολιτικές για την αντιμετώπισή τους·

8. επισημαίνει ότι σύμφωνα με πρόσφατη έρευνα, περίπου το 50 % των εργαζομένων στην ΕΕ δεν έχει πρόσβαση σε υπηρεσίες πρόληψης, ότι οι περισσότερες υφιστάμενες υπηρεσίες δεν είναι πλήρως πολυκλαδικές και ότι πολλές εξ αυτών δεν καλύπτουν το πλήρες φάσμα των μέτρων πρόληψης που ορίζονται στην οδηγία-πλαίσιο· καλεί την Επιτροπή να εξετάσει ενδελεχέστερα την κατάσταση που επικρατεί στα κράτη μέλη όσον αφορά τα μέτρα πρόληψης και να καταθέσει προτάσεις, σε συνεργασία με τις αρμόδιες εθνικές αρχές, για τη χάραξη συνεκτικών εθνικών πολιτικών πρόληψης επί τη βάσει της συνολικής στρατηγικής της ΕΕ, θέτοντας ως προτεραιότητα την παροχή πληροφοριών στους εργαζόμενους·

9. προτρέπει τα κράτη μέλη να λάβουν συγκεκριμένα μέτρα για την αύξηση του βαθμού εφαρμογής των σχετικών για τις ΜΜΕ οδηγιών και στον δημόσιο τομέα και επιβεβαιώνει το ψήφισμά του της 23ης Οκτωβρίου 2002 [4], στο οποίο υποστήριξε την ανάγκη εκπόνησης εγχειριδίων σχετικά με τον τρόπο εφαρμογής των υφιστάμενων οδηγιών, τα οποία θα έπρεπε να συνοδεύονται από καλύτερο επιμορφωτικό υλικό και πληροφορίες, ιδίως για τις ΜΜΕ, σε ό,τι αφορά τους τομείς υψηλού κινδύνου και για καταστάσεις στις οποίες υφίστανται συγκεκριμένοι, επίμονοι και διαρκώς επανεμφανιζόμενοι κίνδυνοι· πιστεύει ότι θα πρέπει να ενθαρρυνθούν τα κράτη μέλη να συμπεριλάβουν θεματικούς τομείς που συνδέονται με την πρόληψη των κινδύνων στα προγράμματα κατάρτισης των ΜΜΕ· καλεί την Επιτροπή και τα κράτη μέλη να λαμβάνουν υπόψη το φύλο, την ηλικία και τους διάφορους πολιτιστικούς παράγοντες, να εφαρμόζουν τη νομοθεσία κατά τρόπο ομοιόμορφο, αποτελεσματικό και ισοδύναμο και να δίδουν ιδιαίτερη προσοχή στις διακρίσεις λόγω φύλου, εθνικής ή φυλετικής προέλευσης, θρησκείας ή πεποιθήσεων, αναπηρίας, ηλικίας ή σεξουαλικού προσανατολισμού·

10. επισημαίνει ότι το επίπεδο της πληροφόρησης που παρέχεται στις μικρομεσαίες επιχειρήσεις ειδικότερα όσον αφορά την οδηγία-πλαίσιο 89/391/ΕΟΚ είναι ανεπαρκής και πρέπει να βελτιωθεί·

11. θεωρεί ότι η κοινοτική χρηματοδότηση προγραμμάτων για τη βελτίωση της προστασίας, της ενημέρωσης και της συμμετοχής των εργαζομένων, της συνεργασίας σε έναν κοινωνικό διάλογο για την υγεία και την ασφάλεια στο χώρο εργασίας κ.λ.π, γενικά, και ειδικά μέσα στις ΜΜΕ ή για αυτές, πρέπει να οργανωθεί βάσει απλούστερων διαδικασιών· θεωρεί επίσης ότι πρέπει να διατίθεται εγκαίρως η κατάλληλη χρηματοδότηση όπως προβλέπεται στα σχέδια των προϋπολογισμών για αυτού του είδους τα προγράμματα και τα έργα·

12. καλεί τα κράτη μέλη να αυξήσουν τον αριθμό, την ποιότητα και τις αρμοδιότητες των επιθεωρήσεων εργασίας και να διευρύνουν και να συμπληρώσουν την κατάρτιση και τις αρμοδιότητες των επιθεωρητών εργασίας· καλεί την Επιτροπή να ενθαρρύνει τις δραστηριότητες της Επιτροπής Ανωτέρων Επιθεωρητών Εργασίας (Senior Labour Inspectors Committee — SLIC)· πιστεύει, ωστόσο, ότι η πρόληψη των επαγγελματικών κινδύνων δεν πρέπει να βασίζεται στο ρόλο του επιθεωρητή εργασίας, αλλά και στη συνεργασία των κοινωνικών εταίρων, ιδίως μεταξύ επιχειρηματιών και εργαζομένων στον χώρο εργασίας τους·

13. υπογραμμίζει ότι παρά τις διαδικασίες προσφυγής επί παραβάσει που συχνά κινήθηκαν με επιτυχία, σε πολλά κράτη μέλη εξακολουθούν να υπάρχουν ελλείψεις (π.χ. όσον αφορά τον καθορισμό των ικανοτήτων και των προσόντων του προσωπικού των υπηρεσιών πρόληψης, τον καθορισμό των υποχρεώσεων ασφαλείας του εργοδότη και των εργαζομένων και την μεταφορά διαφόρων οδηγιών)· καλεί την Επιτροπή να συνεχίσει να κινεί διαδικασίες προσφυγής επί παραβάσει κατά των κρατών μελών για τις ελλείψεις αυτές·

14. υπογραμμίζει τη μεγάλη σημασία του λεγόμενου mainstreaming, δηλ. της ενσωμάτωσης της διάστασης του φύλου στις δραστηριότητες και τις αναλύσεις στον τομέα της προστασίας της ασφάλειας και της υγείας στο χώρο εργασίας· σημειώνει ότι η "κοινοτική στρατηγική υγείας και ασφάλειας" προωθεί την ένταξη της διάστασης του φύλου στην ασφάλεια και την υγεία στο χώρο εργασίας· καλεί τα κράτη μέλη να υλοποιήσουν και να προωθήσουν αυτή τη διάσταση συστηματικά και αποτελεσματικά·

15. τονίζει ότι οι διακρίσεις που υφίστανται οι γυναίκες στην αγορά εργασίας και στο εργασιακό περιβάλλον επηρεάζουν την υγεία και την ασφάλειά τους· καλεί τα κράτη μέλη να εφαρμόσουν την οδηγία 2002/73/ΕΚ [5] που αναφέρεται στην άρση των διακρίσεων και συγκεκριμένα στη σεξουαλική παρενόχληση και σε άλλες διακρίσεις που έχουν σχέση με τη μητρότητα· καλεί επιπλέον την Επιτροπή, με το πέρας της μεταφοράς στις εθνικές νομοθεσίες, να προβεί σε ποιοτική και συγκριτική αποτίμηση των εισαχθεισών νομοθετικών διατάξεων, καθώς και στην προαγωγή της ανταλλαγής και της διάδοσης καλών πρακτικών·

16. καλεί την Επιτροπή να συμπεριλάβει στο πρόγραμμα δράσης της τα ειδικά προβλήματα σε σχέση με το φύλο που αντιμετωπίζουν οι άνδρες και οι γυναίκες, δίνοντας ιδιαίτερη προσοχή στα ακόλουθα θέματα:

i) μέριμνα και έλεγχος για ειδικά προβλήματα υγείας και ασφάλειας,

ii) κίνδυνοι που συνδέονται με την εργασία και μακροχρόνιες ψυχικές ασθένειες (όπως π.χ. επαγγελματική εξουθένωση και κατάθλιψη) εξαιτίας του διπλού φορτίου που επωμίζονται οι άνδρες και οι γυναίκες που προσπαθούν να συνδυάσουν τον επαγγελματικό και τον οικογενειακό βίο, ή και λόγω της τεράστιας πίεσης που επικρατεί στην αγορά εργασίας,

iii) άγχος και βία, εκβιασμοί και οχλήσεις στο χώρο εργασίας,

iv) μικρότερη κάλυψη όλων αυτών των προβλημάτων από υπηρεσίες πρόληψης καλής ποιότητας,

v) μη εργονομικές συνθήκες εργασίας·

17. επισημαίνει την ανάγκη ενδελεχέστερης διερεύνησης και πρόληψης των επαγγελματικών νοσημάτων, αποδίδοντας στα ψυχολογικά νοσήματα τη δέουσα σημασία, χωρίς ωστόσο αποκλειστικό περιορισμό σε αυτά·

18. θεωρεί ότι οι κοινοτικές οδηγίες για την ασφάλεια και την υγεία στην εργασία δεν καλύπτουν την οικιακή εργασία, την εργασία των συζύγων που βοηθούν στις οικογενειακές επιχειρήσεις, κυρίως στον τομέα του εμπορίου, της βιοτεχνίας και της γεωργίας· καλεί την Επιτροπή να αναλάβει πρωτοβουλίες για την προστασία της ασφάλειας και της υγείας όλων των εργαζομένων, προτείνοντας τελικώς τις τροποποιήσεις που ζήτησε το Ευρωπαϊκό Κοινοβούλιο με τα ψηφίσματά του της 21ης Φεβρουαρίου 1997 [6] και της 3ης Ιουνίου 2003 [7] επί της οδηγίας 86/613/ΕΟΚ [8]·

19. εκφράζει τη βαθιά του ανησυχία για το υπερβολικά υψηλό ποσοστό ατυχημάτων στα άτομα που απασχολούνται με σχέση προσωρινής ή βραχυπρόθεσμης εργασίας, που σε ορισμένα κράτη μέλη είναι τουλάχιστον διπλάσιο από αυτό των απασχολούμενων σε μόνιμη θέση εργασίας· επισημαίνει ότι η οδηγία 91/383/ΕΟΚ θεσπίζει ως γενικό κανόνα ότι οι εργαζόμενοι με σχέση προσωρινής εργασίας έχουν τα ίδια δικαιώματα υγείας στην εργασία με τους λοιπούς εργαζομένους, όμως η οδηγία δεν καθορίζει συγκεκριμένους μηχανισμούς που θα καταστήσουν την αρχή αυτή εφαρμόσιμη στην πράξη· καλεί την Επιτροπή να επιλύσει τα προβλήματα αυτά· καλεί τις κυβερνήσεις των κρατών μελών να καταλήξουν το συντομότερο δυνατόν σε συμφωνία σχετικά με την πρόταση της Επιτροπής για οδηγία με θέμα τους εκτάκτους εργαζόμενους·

20. θεωρεί ότι, βάσει των τελευταίων στοιχείων [9], καταγράφεται αύξηση των ατυχημάτων, αν και μικρή, σε τομείς κατά κύριο λόγο γυναικείας απασχόλησης· καλεί την Επιτροπή και τα κράτη μέλη να προωθήσουν νέα μέτρα σχετικά με τα ειδικά προβλήματα που αντιμετωπίζουν οι γυναίκες στον εργασιακό τους χώρο· καλεί τα κράτη μέλη να συμπεριλάβουν τους επαγγελματικούς κινδύνους για τις γυναίκες στους εφαρμοζόμενους δείκτες παρακολούθησης της ασφάλειας και υγείας στην εργασία (εθνικές αναφορές ατυχημάτων, σχετικές έρευνες και μελέτες)·

21. καλεί την Επιτροπή να εξασφαλίσει ότι τα κράτη μέλη θα λάβουν τα συγκεκριμένα προληπτικά μέτρα που είναι αναγκαία για την προστασία των εργαζομένων στον υγειονομικό τομέα από τραυματισμούς που προξενούνται από βελόνες και άλλα αιχμηρά ιατρικά εργαλεία, λόγω του κινδύνου μόλυνσης που υπάρχει από ενδεχομένως θανατηφόρα μεταδιδόμενα με το αίμα παθογόνα μικρόβια (βιολογικοί παράγοντες ομάδας 3)· επισημαίνει ότι, μεταξύ αυτών, πρέπει να περιληφθούν η δέουσα εφαρμογή της επαγγελματικής επιμόρφωσης, οι ασφαλείς πρακτικές εργασίας και η ιατρική τεχνολογία που ενσωματώνει μηχανισμούς προστασίας από τα αιχμηρά εργαλεία ενώ, για τον καθορισμό των ελαχίστων προδιαγραφών ασφαλείας, πρέπει να εφαρμόζονται οι ισχύουσες κατευθυντήριες γραμμές που εκδίδει ο Ευρωπαϊκός Οργανισμός για την Ασφάλεια και την Υγεία στην Εργασία (FACTS 29, ISSN 1681-2123)· θεωρεί, ωστόσο, ότι η οδηγία 2000/54/EΚ [10] χρήζει περαιτέρω αναθεώρησης, προκειμένου να αντιμετωπίσει συγκεκριμένα τον κίνδυνο που ενέχει η εργασία σε περιβάλλον με βελόνες και άλλα αιχμηρά ιατρικά εργαλεία·

22. καλεί την Επιτροπή να περιορίσει με κατάλληλα μέτρα τους κινδύνους που εγκυμονούν για την υγεία οι λεγόμενες "άτυπες" συμβάσεις εργασίας·

23. τονίζει τη σπουδαιότητα και το μέγεθος της πρόσφατης διεύρυνσης και εκφράζει την ιδιαίτερη ανησυχία του για το χαμηλό βαθμό εφαρμογής των κοινοτικών οδηγιών στα νέα κράτη μέλη· σημειώνει ότι τα νέα κράτη μέλη είχαν στη διάθεσή τους πολύ λίγο χρόνο για τη μεταφορά και την έμπρακτη εφαρμογή της νομοθεσίας, όταν μάλιστα την ίδια στιγμή έπρεπε να αντιμετωπίσουν προβλήματα που αφορούσαν τον οικονομικό και τον κοινωνικό εκσυγχρονισμό τους· πιστεύει ότι οι εργαζόμενοι σε όλη την ΕΕ πρέπει να απολαύουν τουλάχιστον του επιπέδου προστασίας που ορίζουν οι οδηγίες·

24. επισημαίνει ότι ένα υψηλό επίπεδο προστασίας των εργαζομένων θα οδηγήσει σε ανταγωνιστικό μειονέκτημα για τα παλαιά κράτη μέλη εντός της Κοινότητας, εκτός και εάν εξασφαλισθεί ότι, στα νέα κράτη μέλη, το κοινοτικό κεκτημένο εφαρμόζεται πλήρως και εφαρμόζονται στην πράξη οι οδηγίες περί προστασίας της υγείας·

25. καλεί την Επιτροπή και το Συμβούλιο να επιμείνουν στην απεριόριστη προσαρμογή του "κοινοτικού κεκτημένου", κατ' αρχάς μέσω της ανταλλαγής των βέλτιστων πρακτικών και συνεργασίας στα 25 κράτη μέλη και, όπου χρειάζεται, να λάβουν τα αναγκαία μέτρα για την εφαρμογή του στους συγκεκριμένους τομείς, να παράσχουν έμπρακτη υποστήριξη σε όλα τα κράτη μέλη, ειδικότερα τα νέα, που δεν πληρούν τις αναγκαίες προδιαγραφές, μέσω της πρόβλεψης επαρκών πόρων, της ανταλλαγής βέλτιστων πρακτικών και εμπειριών και την ενίσχυση της συνεργασίας· καλεί, στο πλαίσιο αυτό, την Επιτροπή, σε συνεργασία με τη Συμβουλευτική Επιτροπή για την Ασφάλεια, την Υγιεινή και την προστασία της Υγείας στην Εργασία, να διερευνήσει τη δυνατότητα θέσπισης χωριστής ανοικτής μεθόδου συντονισμού για τα θέματα υγείας και ασφάλειας στο χώρο εργασίας·

26. καλεί την Επιτροπή να παρουσιάσει χωρίς καθυστέρηση σχέδιο δράσης στο οποίο θα περιγράφονται τα επόμενα βήματα που θα ληφθούν προκειμένου να επιλυθούν τουλάχιστον τα προβλήματα που παρουσιάζονται στη δική της ανάλυση, και να αναπτύξει όσο το δυνατόν συντομότερα μια μεσοπρόθεσμη και μακροπρόθεσμη στρατηγική για την παρακολούθηση του θέματος· ζητεί επίσης από την Επιτροπή να εξετάσει πιο προσεκτικά τη δυνατότητα χάραξης σφαιρικής προσέγγισης για την υγεία στο χώρο εργασίας, συμπεριλαμβάνοντας όλες τις μορφές κινδύνων όπως το άγχος, οι οχλήσεις και η βία, ενώ συγχαίρει την Επιτροπή για τα μέτρα που έχει ήδη λάβει όσον αφορά τις σεξουαλικές οχλήσεις και το άγχος· καλεί επίσης τους κοινωνικούς εταίρους στα κράτη μέλη να αναπτύξουν τις δικές τους στρατηγικές, τόσο σε διμερές επίπεδο όσο και σε κλίμακα Ευρωπαϊκής Ένωσης, για να καταπολεμήσουν την καταπίεση και τη βία στο χώρο εργασίας και να ανταλλάξουν εμπειρίες στον τομέα αυτό με γνώμονα τις βέλτιστες πρακτικές·

27. καλεί την Επιτροπή να παράσχει πληροφορίες για τη δράση που αναλαμβάνει σχετικά με τα κράτη μέλη εκείνα τα οποία δεν προέβησαν σε έγκαιρη παροχή των πληροφοριών που έχουν συμφωνήσει να παράσχουν·

28. εκφράζει την ανησυχία του για τις προτεινόμενες οδηγίες για το χρόνο εργασίας και τις υπηρεσίες, κυρίως ως προς την εντατικοποίηση της εργασίας και τις δυνατότητες ελέγχου, τον κίνδυνο υπερβολικής ευελιξίας του χρόνου εργασίας και τον κίνδυνο των μεμονωμένων αυτοεξαιρέσεων· εκφράζει την αντίθεσή του σε οιαδήποτε απόπειρα εκ νέου ρύθμισης στους τομείς της υγείας και ασφάλειας που δεν εγγυώνται ισοδύναμο επίπεδο προστασίας όλων των εργαζομένων στην ΕΕ·

29. υπογραμμίζει τις προσπάθειες της Επιτροπής να υποβάλει νομοθετικές προτάσεις με στόχο την απλούστευση και τον εξορθολογισμό των υφισταμένων οδηγιών περί προστασίας της υγείας, ώστε να βελτιωθεί η αποτελεσματικότητά τους και να μειωθεί το κόστος για τις επιχειρήσεις από την εφαρμογή των οδηγιών·

30. θεωρεί ότι η ευθύνη των κοινωνικών εταίρων συνδέεται τόσο με την κοινωνία όσο και με την ίδια την επιχείρηση· καλεί τους εργοδότες και τις συνδικαλιστικές οργανώσεις των εργαζομένων να μεριμνούν για τη σωστή εφαρμογή της νομοθεσίας που προστατεύει τις εργαζόμενες και να τις διευκολύνουν ιδίως στο να συμβιβάζουν την οικογενειακή και επαγγελματική τους ζωή· καλούνται επίσης οι κοινωνικοί εταίροι να δημιουργούν ευνοϊκές συνθήκες και περιβάλλον εργασίας για τις γυναίκες εγκύους ή αυτές που βρίσκονται σε περίοδο γαλουχίας·

31. θεωρεί απαράδεκτο το γεγονός ότι τρεις χώρες δεν έχουν εκπληρώσει την υποχρέωσή τους για την υποβολή έκθεσης σχετικά με την εκτέλεση των διατάξεων για τις συμβάσεις εργασίας ορισμένου χρόνου·

32. θεωρεί ότι υφίσταται ακόμη μεγάλη ανάγκη για εξειδικευμένες και συγκεκριμένες πληροφορίες και κατευθύνσεις καθώς και για τεχνική υποστήριξη προς τις επιχειρήσεις·

33. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή, καθώς και στις κυβερνήσεις και τα κοινοβούλια των κρατών μελών.

[1] ΕΕ C 364 της 18.12.2000, σ. 1.

[2] Οδηγία 91/383/EΟΚ του Συμβουλίου, της 25ης Ιουνίου 1991, για τη συμπλήρωση των μέτρων που αποσκοπούν στο να προαγάγουν τη βελτίωση της ασφάλειας και της υγείας κατά την εργασία των εργαζομένων με σχέση εργασίας ορισμένου χρόνου ή με σχέση πρόσκαιρης εργασίας (ΕΕ L 206 της 29.7.1991, σ. 19).

[3] Οδηγία 89/391/EΟΚ του Συμβουλίου, της 12ης Ιουνίου 1989, σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία (ΕΕ L 183 της 29.6.1989, σ. 1).

[4] ΕΕ C 300 E της 11.12.2003, σ. 290.

[5] Οδηγία 2002/73/ΕΚ του Ευρωπαϊκού Κοινοβουλίου και του Συμβουλίου, της 23ης Σεπτεμβρίου 2002, για την τροποποίηση της οδηγίας 76/207/ΕΟΚ του Συμβουλίου περί της εφαρμογής της αρχής της ίσης μεταχειρίσεως ανδρών και γυναικών όσον αφορά την πρόσβαση στην απασχόληση, στην επαγγελματική εκπαίδευση και προώθηση και τις συνθήκες εργασίας (ΕΕ L 269 της 5.10.2002, σ. 15).

[6] ΕΕ C 85 της 17.3.1997, σ. 63.

[7] ΕΕ C 68 E της 18.3.2004, σ. 90.

[8] Οδηγία 86/613/ΕΟΚ του Συμβουλίου, της 11ης Δεκεμβρίου 1986, σχετικά με την εφαρμογή της αρχής της ίσης μεταχείρισης ανδρών και γυναικών που ασκούν ανεξάρτητη δραστηριότητα, συμπεριλαμβανομένης της γεωργικής, καθώς και για την προστασία της μητρότητας (ΕΕ L 359 της 19.12.1986, σ. 56).

[9] Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική επιτροπή και την επιτροπή των Περιφερειών σχετικά με την εφαρμογή στην πράξη των οδηγιών για την υγεία και την ασφάλεια κατά την εργασία (COM(2004)0062). Αυτό συμβαίνει στους κλάδους της κλωστοϋφαντουργίας και του έτοιμου ενδύματος, του εμπορίου και των επισκευών, των ξενοδοχείων και της εστίασης, των χρηματοοικονομικών και της διοίκησης.

[10] Οδηγία 2000/54/EΚ του Ευρωπαϊκού Κοινοβουλίου και του Συμβουλίου, της 18ης Σεπτεμβρίου 2000, για την προστασία των εργαζομένων από κινδύνους που διατρέχουν λόγω έκθεσής τους σε βιολογικούς παράγοντες κατά την εργασία (ΕΕ L 262 της 17.10.2000, σ. 21).

--------------------------------------------------